recursal/SuperWikiNEXT-32B huggingface dataset:
Dinu Brătianu.
**Constantin I. C. Brătianu** (tunnettu myös nimellä **Dinu Brătianu**; 13. tammikuuta 1866 Florica – 1950 Sighet) oli romanialainen poliitikko, joka toimi Kansallisliberaalin puolueen johtajana.

Dinu Brătianu oli Romanialaisen valtiomiehen Ion Brătianun poika. Hänet valittiin maan parlamenttiin vuonna 1895 ja hän oli valtiovarainministerinä 1933–1934. Hänestä tuli Kansallisliberaalin puolueen puheenjohtaja sen jälkeen kun pääministeri Ion Duca murhattiin joulukuussa 1933. Seuraavina vuosina Brătianu oli oppositiossa kuningas Kaarle II:n vallankäyttöä ja Gheorghe Tătărescun hallitusta vastaan. Toisen maailmansodan aikana Brătianu aluksi tuki Ion Antonescun sotapolitiikkaa, mutta kääntyi sodan edetessä vastustamaan sitä.

Brătianu oli mukana suunnittelemassa 23. elokuuta 1944 toteutettua vallankaapausta, jolla Antonescu syrjäytettiin. Hän toimi salkuttomana ministerinä kahdessa sitä seuranneessa hallituksessa ja oli yksi kommunistien valtaannousua vastustaneiden voimien johtohahmoista. Hän halusi myös hakea länsiliittoutuneilta tukea Romanialle Neuvostoliittoa vastaan, minkä seurauksena kommunistit alkoivat suhtautua häneen vihamielisesti. Brătianu kieltäytyi osallistumasta maaliskuussa 1945 nimitettyyn Petru Grozan vasemmistosävyiseen hallitukseen. Kommunistien täydellisen valtaannousuun jälkeen hänet vangittiin. Brătianu kuoli Sighetin vankilassa vuonna 1950.

Dinu Brătianun veljiä olivat Romanian pääministerit Ionel ja Vintilă Brătianu.

Lähteet
-------

1. 1 2 3  Constantin Brătianu (englanniksi) *Encyclopædia Britannica Online Academic Edition*. Viitattu 25.5.2013.


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat
* Tšekki

 |
|  |
| Henkilöt | 
* Deutsche Biographie

 |
|  |
| Muut | 
* SNAC
* IdRef

 |

 |
Anglosaksien kronikan sivu, jossa luetellaan kaikki kahdeksan Bretwaldaa.
**Bretwalda**, myös **Brytenwalda**, **Bretenanwealda** tai **Brytenweald**, oli nimitys, jota käytettiin useista anglosaksikuninkaista, joilla oli oman kuningaskuntansa lisäksi yliherruus myös muissa kuningaskunnissa. Nimitys on peräisin Anglosaksien kronikasta, ja se merkinnee suunnilleen "brittien hallitsija" tai "Britannian hallitsija". Anglosaksien kronikassa nimitystä käytetään vuonna 839 kuolleesta Wessexin kuningas Egbertistä, joka oli kronikan mukaan kahdeksas kuningas, joka oli samalla Bretwalda. Kronikka mainitsee myös aikajärjestyksessä seitsemän aiempaa Bretwaldaa. He ovat:

* Sussexin Ælle
* Wessexin Ceawlin
* Kentin Ethelbert Kentiläinen
* Itä-Anglian Raedwald
* Northumbrian Edwin
* Northumbrian Oswald
* Northumbrian Oswiu

Nämä nimet on kopioitu Beda Venerabiliksen *Historia Ecclesiastica*sta. Oletetaan, että nämä seitsemän kuningasta olisivat kukin vuorollaan hallinneet valtaosaa Englannista. Heidän valtansa ei kuitenkaan liene ollut ehdoton eikä pysyvä. Toisen teorian mukaan nimitys bretwalda olisi tarkoittanut sotapäällikkyyttä tai ylivaltaa Humberin eteläpuolisessa Englannissa, eikä sillä ollut mitään tekemistä brittien tai Britannian kanssa.

Lähteet
-------

1. 1 2  Bretwalda *Encyclopædia Britannica*. Encyclopædia Britannica, inc. Viitattu 12.2.2020. (englanniksi)
**Bariumnitraatti** (Ba(NO3)2) on barium- ja nitraatti-ionien muodostama epäorgaaninen ioniyhdiste. Sitä esiintyy luonnossa pieniä määriä nitrobariittimineraalina. Yhdistettä voidaan käyttää pyrotekniikassa vihreän valon tuottamiseen ja muiden bariumyhdisteiden valmistamiseen.

Ominaisuudet
------------

Huoneenlämpötilassa bariumnitraatti on värittömiä tai valkoisia kiteitä. Sen alkeiskoppi on kuutiollinen. Yhdiste liukenee kohtalaisen hyvin veteen ja liukoisuus kasvaa lämpötilan kasvaessa. Bariumnitraatti liukenee myös hieman metanoliin ja etanoliin. Kuumennettaessa bariumnitraattia yli sulamispisteensä se hajoaa muodostaen ensin bariumnitriittiä ja edelleen bariumoksidia, bariumperoksidia ja typen oksideja. Muiden nitraattien tavoin bariumnitraatti on hyvin vahva hapetin ja voi sytyttää helposti hapettuvat aineet palamaan. Monien muiden bariumyhdisteiden tavoin bariumnitraatti on myrkyllistä ja ärsyttää silmiä, ihoa ja hengitysteitä.

Valmistus ja käyttö
-------------------

Bariumnitraattia voidaan valmistaa liuottamalla metallista bariumia, bariumhydroksidia, -karbonaattia tai -oksidia typpihappoon. Teollisuudessa tavanomaisin tapa on bariumkarbonaatin liuottaminen. Tuote puhdistetaan kiteyttämällä ja haihduttamalla vesi pois. Toinen tapa on bariumkloridin ja natriumnitraatin välinen reaktio ja bariumnitraatti erotetaan liuoksesta kiteyttämällä.

BaCO3 + 2 HNO3 → Ba(NO3)2 + H2O + CO2
BaCl2 + 2 NaNO3 → Ba(NO3)2 + 2 NaCl
Bariumnitraattia käytetään tuottamaan vihreää väriä muun muassa ilotulitteisiin ja merkkipanoksiin. Se toimii myös usein näiden ammusten polttoaineseoksissa hapettimena joko yksinään tai yhdessä kaliumkloraatin tai -perkloraatin kanssa. Muita käyttökohteita ovat bariumoksidin valmistus, optisen lasin valmistus sekä kaasujen poistaminen tyhjiöputkista.

Lähteet
-------

1. 1 2 3 4 5 6 7  E. M. Karamäki: *Epäorgaaniset kemikaalit*, s. 335. Kustannusliike Tietoteos, 1983. ISBN 951-9035-61-3.
2. 1 2 3  Patrick M. Dibello, James L. Manganaro, Elizabeth R. Aguinaldo, Tariq Mahmood & Charles B. Lindahl: *Barium Compounds, Kirk-Othmer Encyclopedia of Chemical Technology*, John Wiley & Sons, New York, 2003. Viitattu 28.6.2016
3. 1 2 3  Robert Kresse, Ulrich Baudis, Paul Jäger, H. Hermann Riechers, Heinz Wagner, Jochen Winkler & Hans Uwe Wolf: *Barium and Barium Compounds, Ullmann's Encyclopedia of Industrial Chemistry*, John Wiley & Sons, New York, 2007. Viitattu 28.6.2016
4. 1 2 3  Thomas Scott, Mary Eagleson: *Concise encyclopedia chemistry*, s. 116. Walter de Gruyter, 1994. ISBN 978-3110114515. (englanniksi)
5. 1 2 3  Richard C. Ropp: *Encyclopedia of the Alkaline Earth Compounds*, s. 221–223. Newnes, 2012. ISBN 9780444595539. Kirja Googlen teoshaussa (viitattu 28.6.2016). (englanniksi)
6. ↑  Bariumnitraatin kansainvälinen kemikaalikortti Viitattu 28.6.2016.
7. ↑  John A. Conkling,Chris Mocella: *Chemistry of Pyrotechnics*, s. 73. CRC Press, 2010. ISBN 9781420018097. Kirja Googlen teoshaussa (viitattu 28.6.2016). (englanniksi)
*Tämä artikkeli kertoo Norjan laivaston korvetista. Muita samannimisiä aluksia on täsmennyssivulla.*

**KNM Ellida** oli Norjan laivaston vuonna 1880 vesillelaskettu 1. luokan tykkivene (korvetti).

Valmistus
---------

Alus tilattiin Hortenin laivastontelakalta, missä köli laskettiin telakkanumerolla 59. Alus laskettiin vesille 28. elokuuta 1880 ja se otettiin palvelukseen 1. heinäkuuta 1882.

Palvelus
--------

Alus modernisoitiin vuonna 1896, jolloin siihen asennettiin höyrykone. Modernisoinnin jälkeen alus luokiteltiin uudelleen höyrykorvetiksi. Alus siirrettiin vuonna 1898 koululaivaksi, jolloin se aseistettiin kahdella 76 millimetrin, yhdellä 75 millimetrin, kahdella 65 millimetrin ja kahdella 37 millimetrin tykillä. Samalla aluksen torpedoputket poistettiin.

Alus modernisoitiin vuonna 1914, jolloin siitä tehtiin A-luokan sukellusveneiden emälaiva. Alus poistettiin palveluksesta ja se myytiin vuonna 1925.

Lähteet
-------

* Gardiner, Robert (toim.): *Conway's All the World's Fighting Ships 1860–1905*. Lontoo, Englanti: Conway Maritime Press, 2002. ISBN 0-85177-133-5. (englanniksi)

### Viitteet

1. ↑  Lardex.net Hortenin valmistamien alusten luettelo[vanhentunut linkki]
2. ↑  Gardiner, Robert s. 371
**Edla Saarto** (o.s. *Sandell*) oli suomalainen työväenliikkeen naisaktivisti, joka toimi vuonna 1909 Rautateollisuus Oy Pyrkijän ensimmäisenä naispuolisena sihteerinä ja hoiti yhtiön sihteerin ja kirjanpitäjän tehtäviä vuoteen 1915 asti. 

Sandellin kirjoitti Marseljeesin sävelmään runon nimeltä *Aatteen puolesta*, joka julkaistiin vuoden 1901 joululehdessä. Saksalaisen Jacob Audorfin vuodelta 1864 oleva Marseljeesin sävelmään tehdyn "Työläismarsejeesin" sanoituksen henki on läheinen Edla Saarron Aatteen puolesta runolle. 

Runon alku: 

> »Ken oikeutta puolustaapi  
> se käyköön suojaan lippumme.  
> Viel' kerran totuus voiton saapi  
> se vahva ompi uskomme» 
> 
> 

Saarron sanoitus on tullut tunnetuksi muun muassa Reijo Frankin tulkitsemana. Sittemmin teos löysi paikkansa työväenlaulujen joukosta. Saarron sanoihin päättyi kokouspöytäkirjan mukaan vuoden 1903 Forssan kokous, jossa Suomen työväenliike muuttui Suomen Sosiaalidemokraattiseksi puolueeksi. Teosta on esittänyt myös Juho Koskelo, jonka esittämä "Marseljeesi" on tallennettu Yhdysvalloissa New Jerseyssä 1919.

Julkaisuja
----------

Saarto, Edla. Aatteen puolesta. Marseljeesin suomenkielinen sanoitus. Kuunneltavissa Ylen Elävässä arkistossa.

Lähteet
-------

* Impivaara, Ilmo, Rautateollisuus OY Pyrkijä 1906-1954. Turku: Rautateollisuus oy Pyrkijä 1956
* Rantanen, Saijaleena (2007) Käy eespäin väki voimakas! Joukkolaulu suurlakkotapahtumissa Tampereella ja Helsingissä 1905. Pro-gradu tutkielma. Tampereen yliopisto

### Viitteet

1. ↑  Impivaara, Ilmo (1956) Rautateollisuus OY Pyrkijä 1906-1954. Turku: Rautateollisuus oy Pyrkijä 1956. s. 78–79.
2. ↑  Työväen Lauluja (1907) Ammattilaisten kirjapaino, s. 22.
3. ↑  Rantanen, Saijaleena (2007) Käy eespäin väki voimakas! Joukkolaulu suurlakkotapahtumissa Tampereella ja Helsingissä 1905. Pro-gradu tutkielma. Tampereen yliopisto, sivu 75.
4. ↑  Forssan kokouspöytäkirja 1903. Marxists.org.
5. ↑  Discography of American Historical Recordings. Victor matrix B-22861. Marseljeesi. Juho Koskelo
**Olavi "Olli" Pälli** (4. elokuuta 1939 Ylivieska – 5. helmikuuta 2002 Helsinki) oli suomalainen viulutaiteilija ja -pedagogi. Hän toimi muun muassa Radion sinfoniaorkesterissa, Oulun ja Jyväskylän kaupunginorkesterin konserttimestarina sekä Oulun musiikkiopiston opettajana ja vararehtorina. Hän oli myös yksi Finlandia-kvartetin perustajajäsenistä ja kvartetin ykkösviulun soittaja vuosina 1969–1976.

Olavi Pälli opiskeli viulunsoittoa Sibelius-Akatemiassa ja Ranskassa. Valmistuttuaan vuonna 1961 hän sai 1. viulistin vakanssin Radion sinfoniaorkesterista, mutta otti pian virkavapautta vuoteen 1970 asti. Sillä välin hän soitti Oulun kaupunginorkesterin ensimmäisenä konserttimestarina vuosina 1963–1964 ja toisena konserttimestarina 1967–1968. Hän hoiti konserttimestarin tehtävää myös Jyväskylässä. Vuonna 1970 hän palasi RSO:hon vuorottelevaksi toiseksi konserttimestariksi, kunnes jäi sairauseläkkeelle 1983.

1960-luvun alussa Pälli toimi Oulun kaupungin musiikkiopiston vararehtorina ja myöhemminkin viulunsoiton opettajana.

Olavi Pälli oli vuodesta 1959 naimisissa oopperalaulaja Aune Rättyä-Pällin (1936–1980) kanssa. Olavi Pällin isä oli taidemaalari Simo Pälli.

Lähteet
-------

1. 1 2  Kari & Seija Krapu: Aune Rättyä-Pälli (Tekstin lähteenä *Keskipohjalaisia elämäkertoja*, Kokkola, 1995.) *Pohjoispohjalaista kulttuuriperintöä -sivusto*. Kirjastovirma.  Arkistoitu 31.3.2018. Viitattu 31.3.2018.
2. 1 2 3  Kuolleita: Olavi Pälli (Muistokirjoitus) *Kaleva*.  2002. Viitattu 1.4.2018.
3. ↑  Mauri Pälli: Simo Pälli, Ylivieskan ensimmäinen ammattitaiteilija *Pohjoispohjalaista kulttuuriperintöä -sivusto*. Kirjastovirma.  Arkistoitu 1.4.2018. Viitattu 31.3.2018.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz

 |

 |
**Edmond Charlot** (15. helmikuuta 1915 Alger – 10. huhtikuuta 2004 Béziers) oli algerialaissyntyinen ranskalainen kirjakauppias ja kustantaja. Hän toimi muun muassa Albert Camus'n, Jules Royn ja Emmanuel Roblèsin varhaisena kustantajana.

Elämä
-----

Charlot syntyi tuolloin Ranskan alaisuuteen kuuluneessa Algerissa vuonna 1915. Hänen isoisoisänsä oli tullut Algeriaan laivakokkina vuonna 1830, siis samana vuonna, kun Ranska valtasi sen. Charlot ystävystyi jo opiskeluaikoinaan Albert Camus'n kanssa, ja vuonna 1936 hän avasi kirjakaupan, *Les Vraies Richesses*, Algerissa. Toisen maailmansodan aikana hän julkaisi Vapaan Ranskan kirjallisuutta, minkä johdosta Vichyn hallitus vangitsi hänet lyhyeksi ajaksi. Sodan jälkeen hän muutti Pariisiin, mutta huolimatta kirjailijoidensa menestyksestä hänen kustannusyhtiönsä ei pärjännyt kilpailussa pariisilaisia kustantajia vastaan, ja hän palasi Algeriaan. Vuonna 1961 OAS teki kaksi pommi-iskua hänen kirjakauppaansa vastaan. Vuonna 1980 hän muutti jälleen Ranskaan, jossa asui loppuelämänsä.

Lähteet
-------

1. ↑  Johnson, Douglas: Edmond Charlot *The Guardian*.  17.7.2004. Viitattu 12.9.2021. (englanniksi)
2. ↑  Bloch-Lainé, Virginie: Les riches heures d’Edmond Charlot *Libération*.  27.10.2017. Viitattu 12.9.2021. (ranskaksi)
3. ↑  Levisalles, Natalie: Edition : mort d'Edmond Charlot. *Libération*.  13.4.2004. Viitattu 12.9.2021. (ranskaksi)



|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Tšekki
* Alankomaat

 |
|  |
| Muut | 
* IdRef

 |

 |
**Afrobolivialaiset** ovat pääasiassa Saharan eteläpuolisesta Afrikasta espanjalaisten tuomista orjista polveutuvia bolivialaisia. Terminä afrobolivialainen on suhteellisen uusi ja afrobolivialaisista käytetään usein espanjankielistä nimeä *negro*.

Määrä ja asuinalue
------------------

Arviot afrobolivialaisten määrästä vaihtelevat 6 000:n ja 158 000:n välillä. CIA:n julkaisema The World Factbook arvioi afrobolivialaisten muodostavan 1 % koko Bolivian väestöstä. Suuret heitot arvioiden välillä johtuvat siitä, että Bolivian väestönlaskennat eivät huomioi eri rotuja. Suurimmat keskittymät afrobolivialaisia on La Pazin departementissa Nor Yungasin ja Sud Yungasin maakunnissa. Pienempiä afrobolivialaisyhteisöjä löytyy lähes jokaisesta Bolivian kaupungista.

Historia
--------

Afrobolivialaisten historia ulottuu Etelä-Amerikan siirtomaa-ajalle. Espanjalaiset toivat afrikkalaisia orjia perun varakuningaskunnan hopeakaivoksille ja 1600-luvun vaihteessa heitä oli alueella jo satoja tuhansia. Vuonna 1611 Ylä-Perun eli nykyisen Bolivian Potosín hopeakaivoksilla työskenteli arviolta 6 000 afrikkalaista tai mulattiorjaa. Afrikkalaisia tuotiin hopeakaivosten lisäksi paikallisille kokaplantaaseille. Orjuus lakkautettiin Bolivian perustuslaissa 19. joulukuuta 1827, mutta poliittisten syiden takia se pantiin käytäntöön vasta vuonna 1851. Termi "afrobolivialainen" syntyi vasta 1990-luvulla ja useammin käytettyjä termejä ovat *negro* (musta) ja *moreno* (ruskea).

Kulttuuri
---------

Afrobolivialaiset puhuvat enimmäkseen espanjan kieltä. Maaseudulla asuvat afrobolivialaiset puhuvat sitä omalla murteellaan, johon on sekoittunut afrikkalaistaustaisia sanoja. Etenkin Sud Yungasin alueella afrobolivialaiset puhuvat usein myös aimaran kieltä.

Nor Yungasin ja Sud Yungasin alueiden afrobolivialaisista suurin osa työskentelee maatalouden parissa kasvattaen esimerkiksi kokaa, kahvia, sitrushedelmiä, kaakaota ja muita rahakasveja. Kokapensaiden lehdet ovat tärkein viljelytuote. Kasvien viljelyn ohella kasvatetaan myös kanoja ja harjoitetaan metsästystä. Afrobolivialaiset ovat pääasiassa kristittyjä muiden bolivialaisten tapaan.

Lähteet
-------

1. 1 2 3 4 5  Johannes Wilbert: *Encyclopedia of World Cultures Volume VII*, s. 7-10. G.K. Hall & Company, 1994. ISBN 0-8161-1813-2. (englanniksi)
2. ↑  Bolivia *The World Factbook*. CIA.  Arkistoitu 11.12.2018. Viitattu 21.2.2016. (englanniksi)
*Tämä artikkeli kertoo Norjan laivaston Oslo-luokan fregatista. Muita samannimisiä aluksia on täsmennyssivulla.*

**KNM Bergen** oli Norjan laivaston vuonna 1967 palvelukseen otettu Oslo-luokan fregatti, joka poistettiin palveluksessa 3. elokuuta 2005.

Valmistus
---------

*Pääartikkeli: Oslo-luokka*
Alus tilattiin 1960 Hortenin laivastontelakalta, missä köli laskettiin 1964. Se laskettiin vesille 23. elokuuta 1965 ja otettiin palvelukseen 15. elokuuta 1965.

Palvelus
--------

Alus modernisoitiin ensimmäisen kerran 1970-luvun lopulla, jolloin ohjusjärjestelmät asennettiin. Alusta modernisoitiin uudelleen 1987–1990, jolloin sille asennettiin suojasoihdunheittimet, uusi Thomson Sintra TSM-2633 -kaikuluotain ja MSI 3000 -tietoliikennejärjestelmä. Samoin aiemmin käytössä ollut 76 millimetrin ilmatorjuntatykki korvattiin Boforsin 40 mm/L70 ilmatorjuntatykillä. Alus siirrettiin 1993 reserviin, mistä se palasi seuraavana vuonna palvelukseen korvaamaan 25. tammikuuta 1993 uponneen *KNM Oslon*. Alukselle asennettiin 1996-1997 Link 11 ja 14 -satelliittikommunikointijärjestelmä, GPS ja Plessey AWS-9 -tutka.

Alus poistettiin palveluksesta 3. elokuuta 2005, kun se korvattiin uudella *KNM Fridtjof Nansenilla*. Aluksen viimeisenä tehtävänä oli osallistua juhlallisuuksiin Oslossa, minkä jälkeen se toimi Haakonsvernissä toimistotilana. Syyskuussa 2007 alus upposi Ramsundin laivastotukikohdassa sukellusveneiden maalilaivana.

Lähteet
-------

* Gardiner, Robert (toim.): *Conway's All the World's Fighting Ships 1947–1995*. Lontoo, Englanti: Conway Maritime Press, 1995. ISBN 0-85177-605-1. (englanniksi)

### Viitteet

1. ↑  Conway's 1947-1995 s. 291

*Oslo*-luokan fregatit

|  |
| --- |
| *KNM Oslo* - *KNM Bergen* - *KNM Trondheim* - *KNM Stavanger* - *KNM Narvik* |
| Edeltäjä: *River*-luokka – Seuraaja: *Fridtjof Nansen* -luokka |
**Olavi Reimas** (oik. **Unto Kalervo Eskola**; 27. maaliskuuta 1914 Viipuri – 9. kesäkuuta 1995 Kauniainen) oli suomalainen näyttelijä ja aikansa suosituimpia suomalaisen elokuvan miestähtiä. Hänen muistettavimmat roolinsa ovat ylimetsänhoitaja Suontaa elokuvassa *Vihreä kulta* (1939) ja miespääosa elokuvassa *Antreas ja syntinen Jolanda* (1941).

Ura
---

Reimas oli ohjaaja Valentin Vaalan näyttelijälöytö. Hän teki suuria miesosia tai sivurooleja kaikkiaan kahdeksassatoista elokuvassa vuosina 1938–1949. Reimas oli aloittanut näyttelijänuransa Viipurissa ja siirtynyt sieltä Varkauteen, jossa hän esitti Olavin roolia *Laulu tulipunaisesta kukasta* -romaanin näyttämösovituksessa sekä teatterin kesäkiertueella. Vaala kiinnitti huomiota Reimaksen "pehmeään, mutta metallinsointuiseen" replikointiin ja valitsi hänet ensimmäiseen filmirooliinsa *Sysmäläisen* nimiosaan kesällä 1938.

Vuodet 1938–43 Reimas työskenteli Suomi-Filmin sopimusnäyttelijänä. Hän oli hyvin suosittu ja näyttävästi esillä. Hänen seitsemän ensimmäistä elokuvaansa olivat Vaalan ohjauksia, ja 1943 niitä tuli vielä kaksi lisää. Reimas näytteli kahdesti myös Ilmari Unhon ohjauksessa. Vuosina 1944–46 Reimaksella oli kiinnitys Suomen Filmiteollisuuteen ja hän esiintyi viidessä yhtiön elokuvassa. Kaksi viimeistä elokuvaansa Reimas teki jälleen Suomi-Filmillä, hänen viimeiseksi filmiroolikseen jäi sivuosa Vaalan komediassa *Sinut minä tahdon* (1949).

Reimas sai talvisodassa vamman päähänsä ja joutui pitkälle sairaslomalle. Sen takia talvisodan vuoksi keskeytettynä olleen *Kyökin puolella* -elokuvan miespääosaan Reimaksen tilalle vaihdettiin Tauno Majuri. Reimaksen sodassa kärsimä päävamma aiheutti hänelle ongelmia repliikkien muistamisessa ja osaltaan johti elokuvauran päättymiseen vuonna 1949.

Reimas kuoli Kaunialan sotavammasairaalassa 81-vuotiaana kesäkuussa 1995.

Filmografia
-----------

* *Sysmäläinen* (1938)
* *Vihreä kulta* (1939)
* *Rikas tyttö* (1939)
* *Jumalan myrsky* (1940)
* *Morsian yllättää* (1941)
* *Antreas ja syntinen Jolanda* (1941)
* *Varaventtiili* (1942)
* *Neljä naista* (1942)
* *Tositarkoituksella* (1943)
* *Syntynyt terve tyttö* (1943)
* *Keinumorsian* (1943)
* *Suomisen Olli rakastuu* (1944)
* *Miesmalli* (1944)
* *Vain sinulle* (1945)
* *En ole kreivitär* (1945)
* *Synnin jäljet* (1946)
* *Maaret − tunturien tyttö* (1947)
* *Sinut minä tahdon* (1949)

Lähteet
-------

* Olavi Reimas Elonetissä.

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansalliset | 
* Ranska
* BnF data

 |
|  |
| Henkilöt | 
* Elonet

 |

 |
**KNM Eglantine** (viirinumero K197) oli Norjan laivaston Flower-luokan korvetti toisessa maailmansodassa. Alus oli alun perin Britannian kuninkaallisen laivaston vuonna 1941 valmistunut *HMS Eglantine*.

Valmistus
---------

*Pääartikkeli: Flower-luokka (korvetti)*
Alus tilattiin 8. huhtikuuta 1940 Belfastista Pohjois-Irlannista Harland & Woffilta, missä köli laskettiin 16. tammikuuta 1941 telakkanumerolla 1106. Alus laskettiin vesille 11. kesäkuuta ja valmistui vielä samana vuonna 27. elokuuta.

Palvelus
--------

Alus oli palvelukseen otosta alkaen 29. marraskuuta 1944 saakka Liverpoolin saattajaosastossa. Joulukuusta alus oli Murmanskiin ja myöhemmin Kirkkoniemeen sijoitettuna Norjan koillisrannikolla.

Norjan hallitus lunasti 1946 aluksen ja nimesi sen *KNM Sørøyaksi* 10. elokuuta. Aluksen päätehtävänä oli kalastuksenvalvonta. Alus luokiteltiin 1950 fregatiksi, jolloin sen runkonumeroksi tuli F308. Se myytiin elokuussa 1956 Thor Dahl Whaling Companylle.

Alus muutettiin Framnäs Mekaniske Verkstedissä Sandefjordissa valaanpyyntialukseksi, jolloin propulsiojärjestelmäksi asennettiin dieselmoottori. Alus valmistui marraskuussa 1957, jolloin se nimettiin *Thorglimtiksi*. Aluksen viimeinen pyyntikausi Antarktiksella oli 1967-1968, minkä jälkeen se makasi ankkurissa Sandefjordissa toukokuusta 1968 kesäkuuhun 1969. Se myytiin romutettavaksi Grimstadiin.

Lähteet
-------

* Gardiner, Robert (toim.): *Conway's All the World's Fighting Ships 1922–1946*. Lontoo, Englanti: Conway Maritime Press, 1987. ISBN 0-85177-146-7. (englanniksi)
* Colledge, J. J. & Warlow, Ben: *Ships of the Royal Navy - The Complete Record of all Fighting Ships of the Royal Navy from the 15th Century to the Present*, s. 2. Newbury, UK: Casemate, 2010. ISBN 978-1-935149-07-1. (englanniksi)
* Preston, Antony & Raven, Alan: *Flower Class Corvettes*. Lontoo, UK: Arms and Armour Press, 1982. ISBN 0-85368-559-2. (englanniksi)
* Lynch, John: *Belfast Built Ships*. Stroud, Englanti: The History Press, 2012. ISBN 978-0-7524-6339-5. (englanniksi)
* Friedman, Norman: *British Destroyers & Frigates - The Second World War and After*. Barnsley, Englanti: Seaforth Publishing, 2008. ISBN 978-1-84832-015-4. (englanniksi)

### Viitteet

1. ↑  Lynch, John s. 201
2. ↑  Friedman, Norman s. 341
3. 1 2 3 4  Uboat.net - HNoMS Eglantine
**Lars Johan Sederholm** (11. kesäkuuta 1772 Helsinki – 25. kesäkuuta 1822 Helsinki) oli suomalainen kauppias, laivanvarustaja ja liikemies, joka sai kauppaneuvoksen arvonimen Suomen autonomian ajan alkuvaiheessa.

Sederholmin vanhemmat olivat kauppaneuvos Johan Sederholm ja Maria Magdalena Wendelia. Vanhempiensa kahdestatoista lapsesta Lars Sederholm oli kolmanneksi nuorin. Triviaalikoulun Helsingissä käynyt Sederholm oli kauppa-apulainen isänsä liikkeessä 1780-luvun lopusta ja sitten kauppias vuodesta 1798. Hän oli myös laivanvarustaja, joka omisti itse useita laivoja, samoin kuin muun muassa sahan, laivaveistämön ja myllyn osakas Suomessa ja kahden ruotsalaisten ruukin osakas. Hän omisti purjekangastehtaan 1805–1817 ja Kumpulan kartanon vuodesta 1812. Sederholm oli myös veljensä kanssa omistaja vuonna 1805 kuolleen isänsä rakennuttamassa Sederholmin talossa. Kauppaneuvoksen arvonimen hän sai 1810. Sederholm ei ollut naimisissa eikä hänellä ollut lapsia. Suurin osa Sederholmin omaisuudesta, mukana lukien tehtaat ja laivat, myytiin 1823 huutokaupalla. Ruotsiin muuttanut veli Alexander Magnus Sederholm otti haltuunsa Lars Sederholmin huomattavan kirjakokoelman.

Lähteet
-------

1. 1 2  Lars Sederholm *Biografiasampo*. Viitattu 24.6.2022.
**Hilda Maria Carlén** (s. 13. elokuuta 1991 Ystad, Ruotsi) on ruotsalainen jalkapalloilija, pelipaikaltaan maalivahti. Hän pelaa nykyisin Linköpings FC:n riveissä Damallsvenskanissa. Carlén on edustanut Ruotsin naisten jalkapallomaajoukkuetta vuodesta 2015 lähtien. Hän kuului olympiahopeaa saavuttaneeseen joukkueeseen Rio de Janeiron olympialaisissa 2016.

Lähteet
-------

1. ↑  FIFA Tournaments - Players & Coaches - Hilda CARLEN *FIFA.com*.  Arkistoitu 20.8.2016. Viitattu 8.4.2019. (englanniksi)
2. ↑  Sweden - H. Carlén - Profile with news, career statistics and history - Soccerway *int.soccerway.com*. Viitattu 8.4.2019.
3. ↑  uefa.com: Hilda Carlén *Uefa.com*. Viitattu 8.4.2019. (englanniksi)
4. ↑  Tikander, Vesa: *Urheilun vuosikirja 38*, s. 40. Urheilumuseo, 2017. ISBN 978-952-6644-11-0.

  

Ruotsin joukkue – Kesäolympialaiset 2016
1 Lindahl |
2 Andersson |
3 Sembrant |
4 Berglund |
5 Fischer |
6 Eriksson |
7 Dahlkvist |
8 Schelin |
9 Asllani |
10 Jakobsson |
11 Blackstenius |
12 Schough |
13 Rolfö |
14 Appelqvist |
15 Samuelsson |
16 Rubensson |
17 Seger |
18 Carlén |
19 Hammarlund |
Valmentaja Sundhage

Ruotsin joukkue – Jalkapallon naisten EM-kilpailut 2017
1 Lindahl |
2 Andersson |
3 Sembrant |
4 Berglund |
5 Fischer |
6 Eriksson |
7 Dahlkvist |
8 Schelin |
9 Asllani |
10 Spetsmark |
11 Blackstenius |
12 Carlén |
13 Johansson |
14 Folkesson |
15 Samuelsson |
16 Glas |
17 Seger |
18 Rolfö |
19 Hammarlund |
20 Larsson |
21 Lundberg |
22 Schough |
23 Rubensson |
Valmentaja Sundhage
**Jackyl** on yhdysvaltalainen rockia soittava yhtye. Heidän musiikkiaan kuvaillaan hard rockin, heavy metalin ja Southern rockin yhdistelmäksi.

Yhtye tunnetaan todennäköisesti parhaiten kappaleista "Down On Me", ja "The Lumberjack," jossa kuullaan yhtyeen keulahahmon Jesse James Dupreen moottorisahasoolo. Dupree revittelee sahan moottoria tai käyttää jarrua pysyäkseen rytmissä. Sahaa Dupree käyttää myös lavaesiintymisessään esimerkiksi sahaamalla puisen tuolin ja heittämällä sen palaset yleisön joukkoon

Historia
--------

Vuonna 1992, Jackylin samanniminen debyyttialbumi valmistui Geffen Recordsin alaisuudessa ja se myi lopulta platinaa. Albumilla on myös kappale "She Loves My Cock," joka poistettiin editoidusta versiosta. Kun Kmart kieltäytyi myymästä albumia Georgiassa, järjesti yhtye protestiksi improvisoidun konsertin myymälän edessä. Tapahtumasta kuvatusta videosta tehtiin musiikkivideo kappaleelle "I Stand Alone."

Vuonna 1994 ilmestyi albumi "Push Comes To Shove".

Vuonna 1997 ilmestyi albumi Cut The Crap. AC/DCn laulajana tunnettu Brian Johnson lauloi yhdessä Jesse James Dupreen kanssa kappaleen "Locked and Loaded".

Alle kuukauden syyskuun 11. 2001 tapahtumien jälkeen Jackyl julkaisi "Open Invitation"-albumin, joka sai paljon soittoaikaa. Albumin nimikkokappaleella esiintyy lauseet "I hate you bin Laden" ja "You’ve got an open invitation to kiss our ass." Kappaleessa esiintyy myös George C. Scottin esittämä George S. Patton antamassa puhetta sotilailleen elokuvassa Patton ja Presidentti George W. Bush lukemassa Raamatusta "Herra On Minun Paimeneni".

Vuonna 2002 Jackyl julkaisi Relentless-albumin, jota tehtiin jälleen yhteistyössä Brian Johnsonin kanssa. Bändi otti osaa myös Rock Never Stops-kiertueeseen. Seuraavana vuonna toinen greatest hits-kokoelma julkaistiin nimellä 20th Century Masters - The Millennium Collection: The Best of Jackyl.

Diskografia
-----------

* Jackyl (1992)
* Push Comes to Shove (1994)
* Night of the Living Dead (live) (1996)
* Cut the Crap (1997)
* Choice Cuts [kokoelma] (1998)
* Stayin' Alive (1998)
* Relentless (2002)
* 20th Century Masters - The Millennium Collection: The Best of Jackyl (2003)
* Live at the Full Throttle Saloon [live DVD] (2004)
* Best In Show (2012)
* 10 Live! (2014)
* Rowyco (2016)
* 30 Coming In Hot (2022)

Aiheesta muualla
----------------

* Jackyl Official Website
**Higashisumiyoshi-ku** (jap. 東住吉区) on yksi Osakan kaupungin 24:stä suuralueesta. Se sijaitsee Osakan kaupungin eteläosassa. Etelässä se rajautuu Yamatogawa-jokeen ja sen toisella puolella Osakan prefektuurin Matsubaran kaupunkiin, itäpuolella sijaitsee Hirano-ku, pohjoispuolella Ikuno-ku ja länsipuolella Abeno-ku sekä Sumiyoshi-ku. Higashisumiyoshin pinta-ala on 9,75 neliökilometriä ja siellä on 133 122 asukasta (vuonna 2010).

Higashisumiyoshin suuralue on perustettu 1. huhtikuuta 1943. Alueella sijaitsee Nagain puisto, joka on yksi Osakan merkittävimmistä. Puistossa on useita urheilukenttiä, tärkeimpänä Nagai-stadion, jossa pidettiin muiden muassa jalkapallon maailmanmestaruuskilpailut 2002 ja yleisurheilun maailmanmestaruuskilpailut 2007. Nagain jalkapallostadion eli Kinchō-stadion toimii vuorostaan Cerezo Osaka -seuran kotikenttänä. Puistossa sijaitsevat myös Nagain kasvitieteellinen puutarha ja Osakan luonnonhistoriallinen museo.

Higashisumiyoshia palvelevat Osakan metron Tanimachi-linja ja Midōsuji-linja, JR Westin Kansai-päälinja ja Hanwa-linja sekä Kintetsu-rautateiden Minami-Ōsaka-linja.

Lähteet
-------

1. 1 2 3 4  Ward Overview Higashisumiyoshi Ward.  Arkistoitu 14.10.2013. Viitattu 7.11.2013.
2. ↑  Nagai Park Higashisumiyoshi Ward. Viitattu 7.11.2013. [vanhentunut linkki]
3. ↑  Facilities related to Daily Life Higashisumiyoshi Ward.  Arkistoitu 14.10.2013. Viitattu 7.11.2013.

Aiheesta muualla
----------------

* Kuvia tai muita tiedostoja aiheesta **Higashisumiyoshi-ku** Wikimedia Commonsissa

* Higashisumiyoshin suuralueen internetsivut (japaniksi) (englanniksi) (koreaksi) (kiinaksi)

Näkymä Nagain kasvitieteelliseen puutarhaan
Amamikoso-jinja on yksi suuralueella sijaitsevista pyhäköistä
Osakan suuralueet

* Abeno-ku
* Asahi-ku
* Chūō-ku
* Fukushima-ku
* Higashinari-ku
* Higashisumiyoshi-ku
* Higashiyodogawa-ku
* Hirano-ku
* Ikuno-ku
* Jōtō-ku
* Kita-ku
* Konohana-ku
* Minato-ku
* Miyakojima-ku
* Naniwa-ku
* Nishi-ku
* Nishinari-ku
* Nishiyodogawa-ku
* Suminoe-ku
* Sumiyoshi-ku
* Taishō-ku
* Tennōji-ku
* Tsurumi-ku
* Yodogawa-ku
**Lucy Simon** (toukokuu 1940 New York, New Yorkin osavaltio – 20. lokakuuta 2022 Piermont, New Yorkin osavaltio) oli yhdysvaltalainen laulaja, musiikkituottaja ja teatteri- sekä elokuvasäveltäjä.

Simon syntyi Simon & Schuster -kustantamosta tunnetun Richard L. Simonin ja tämän vaimon Andrean perheeseen. Hän oli toinen perheensä neljästä lapsesta. Vuonna 1963 Simon aloitti esiintymisen nuoremman sisarensa Carly Simonin kanssa duona nimellä The Simon Sisters. Duo julkaisi kolme albumia, joista viimeisen vuonna 1969. Lucy Simon jätti joksikin aikaa musiikkiuran ja opiskeli sairaanhoito-opistossa. Siellä hän tapasi David Levinen, jonka kanssa meni naimisiin vuonna 1967. Pariskunnalle syntyivät lapset Julie ja James. Avioliitto jatkui Lucy Simonin kuolemaan saakka.

Simon palasi musiikin pariin ja julkaisi sooloalbumit *Lucy Simon* (1975) sekä *Stolen Time* (1977). Miehensä kanssa hän tuotti lastenalbumit *In Harmony* (1981) ja *In Harmony 2* (1983), joista myönnettiin Grammy-palkinnot. Simon sävelsi musiikin Frances Hodgson Burnettin romaaniin perustuvaan *The Secret Garden* -musikaaliin (1991), jonka sanat ovat Marsha Normanin käsialaa. Tästä työstään Simon pääsi Tony- ja Drama Desk -palkintoehdokkaaksi. Hän sävelsi musiikin myös *Doctor Zhivago* -musikaaliin (2011). Lisäksi Simonin säveltämä oli musiikki HBO:n elokuvaan *The Positively True Adventures of the Alleged Texas Cheerleader-Murdering Mom* (1993).

Simon kuoli 82-vuotiaana sairastettuaan pitkään rintasyöpää. Hänen sisarensa, oopperalaulaja Joanna Simon, kuoli Lucyn kuolemaa edeltäneenä päivänä.

Lähteet
-------

1. 1 2 3 4 5  Lucy Simon, Tony-Nominated Composer of The Secret Garden, Dies at 82 Broadway
2. 1 2 3 4 5 6 7 8  Lucy Simon, Tony-Nominated Broadway Composer and Sister of Carly Simon, Dies at 82 The Wrap
3. ↑  1991 Awards Drama Desk
4. ↑  Carly Simon pays tribute to her two sisters who died of cancer a day apart CNN


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Israel
* Yhdysvallat
* Latvia
* Australia
* Alankomaat

 |
|  |
| Tieteilijät | 
* CiNii

 |
|  |
| Taiteenala | 
* Grammy Awards
* MusicBrainz

 |
|  |
| Muut | 
* Europeana
* SNAC

 |

 |
Diofantoksen *Aritmetiikan* kansisivu vuodelta 1621. Kreikasta latinaan teoksen käänsi Claude Gaspard Bachet de Méziriac.
**Diofantos Aleksandrialainen** (m.kreik. Διόφαντος ὁ Ἀλεξανδρεύς, n. 200/214 – n. 284/298) oli kreikkalainen matemaatikko, joka nimettiin kreikkalaisen algebran isäksi. Diofantoksesta ei tiedetä paljoa, mutta hänen tarkka ikänsä tiedetään hautaan kaiverretun ongelman ansiosta.

Diofantoksen ongelma
--------------------

"Matkamies! Tähän haudattu on Diofantoksen tomu. Ja luvut, mikä ihme, voivat saattaa sinulle sanan, miten pitkä oli hänen elonsa aika. Kuudennes siitä oli kaunista lapsuutta. Kului vielä kahdestoista osa elämää, niin puhkesi parta poskipäihin. Seuraavan seitsemänneksen vietti Diofantos poikamiehenä. Kun viisi vuotta kului avioliitossa, niin syntyi elämän onneksi esikoispoika, jolle kohtalo antoi kauniin ja valoisan elon aikaa maan päällä vain puolet isänsä päiviä. Ja syvässä surussa tunsi vanhus maisen osansa päättyvän, eläen vuosia neljä siitä, kun poikansa menetti. Sano, montako elinvuotta saavutettuaan Diofantos meni syliin kuoleman?"

### Ratkaisu

{\displaystyle x={x \over 6}+{x \over 12}+{x \over 7}+5+{x \over 2}+4}
josta saadaan:

{\displaystyle x={75x \over 84}+9\;\Rightarrow \;x=84}

Kirjallisuutta
--------------

* Thompson, Jan & Martinsson, Thomas: *Matematiikan käsikirja*, s. 70–72. Suomentanut Virpi Kauko. Helsinki: Tammi, 1994. ISBN 951-31-0471-0.
**Lucy Loves Stories** on suomalainen elokuvatuotantoyhtiö, joka on perustettu maaliskuussa 2015. Sillä on myös tytäryhtiö, **Lucy Loves Drama**. Lucy Loves Storiesin kolme perustajajäsentä ovat Mikko Räisänen, Marko Antila ja Rane Tiukkanen.

Lucy Loves Storiesin toimisto sijaitsee Helsingin Vallilassa. Yrityksen toimintakenttään kuuluvat muun muassa mainoselokuvien tuottaminen, sekä käsikirjoitetun draaman ja elokuvien kehittäminen ja tuottaminen. Lucy Loves Storiesin tuottama Huuto.netin mainoselokuva "Ei tartte huutaa" voitti Voitto 2015 Grand Prix'n. Lucy Loves Stories on voittanut lukuisia palkintoja mainoselokuvakilpailuissa, muun muassa Vuoden tuotantoyhtiö -palkinnon Voitto-kilpailussa 2017.

### Lucy Loves Drama

Yrityksen ensimmäinen kehitteillä oleva pitkä elokuva Aki Ollikaisen romaanin *Nälkävuosi* pohjalta valittiin vuonna 2016 ensimmäisenä suomalaishankkeena Torino Film Lab:n AdaptLab -kehittelyohjelmaan. Se on saanut Suomen elokuvasäätiöltä käsikirjoitustukea ja hankekehittelytukea, mutta rahoitusongelmien vuoksi kuvausten aloittaminen on viivästynyt. Elokuvan ohjaajaksi on nimetty Mikko Kuparinen ja tuottajaksi Oskari Huttu.

Lähteet
-------

1. ↑  Lucy Loves Stories – Tietoja | Facebook *www.facebook.com*. Viitattu 2.11.2016.
2. ↑  Office » Lucy Loves *Lucy Loves*.  Arkistoitu 3.11.2016. Viitattu 2.11.2016.
3. ↑  Voittajat | Voitto-mainoselokuvakilpailu *www.voittokilpailu.fi*. Viitattu 2.11.2016.
4. ↑  Vuoden 2017 voittajat Voitto-mainoselokuvakilpailu. Viitattu 4.7.2019.
5. ↑  Nälkävuosi-elokuva Lucy Loves Draman avulla maailmalle *smackthejack.net - viihdettä käden käänteessä*.  17.2.2016.  Arkistoitu 4.11.2016. Viitattu 2.11.2016.
6. ↑  Sorjonen, Olli: Nälkävuosi-elokuvan teko lykkääntyy - rahoittaja vetäytyi pois viime hetkellä *Karjalainen*.  17.1.2019. Viitattu 4.7.2019.

Aiheesta muualla
----------------

* Lucy Loves Stories verkkosivu
* Lucy Loves Drama
* Lucy Loves Stories Facebookissa
* Lucy Loves Stories Vimeossa
Adderall XR, 25 mg.
**Adderall** on neljää amfetamiinisuolaa sisältävä lääkevalmiste, jota käytetään ADHDn ja narkolepsian hoitoon. Kyseessä on psykostimulantti, jonka otaksutaan toimivan nostamalla aivojen dopamiini- ja noradrenaliinitasoja. Lisäksi lääke toimii vahvana dopamiinin ja noradrenaliinin takaisinoton estäjänä. Lääkettä on saatavilla kahdessa muodossa: IR (Instant Release) ja XR (Extended Release), joissa on eroa sen suhteen, miten nopeasti lääkeainetta vapautuu elimistöön. Narkolepsiaan käytetään vain lääkkeen IR-muotoa. Lääke on laillinen Yhdysvalloissa ja Kanadassa.

Adderall XR sisältää:

* 1/4 dekstroamfetamiinisakkaraattia
* 1/4 dekstroamfetamiinisulfaattia
* 1/4 amfetamiiniaspartaattimonohydraattia
* 1/4 amfetamiinisulfaattia

Aiheesta muualla
----------------

* Adderall XR Prescribing Information. United States Food and Drug Administration. (englanniksi)
* Adderall IR Prescribing Information. United States Food and Drug Administration. (englanniksi)

Lähteet
-------

1. ↑  Adderall XR Prescribing Information. United States Food and Drug Administration. (englanniksi)
Korkokuva Mtskhetassa. Adarnase II (tai Adarnase I) rukoilee Jeesuksen edessä.
**Adarnase II** (georg. ადარნასე II) oli Iberian (eli Georgian itäosan Kartlin) ruhtinas Khosroiani-dynastiasta vuosina n. 650–684/5. Hän oli ilmeisesti iberialainen patriisi, joka mainitaan Anastasius Apocrisariuksen vuonna 660 kirjoittamassa Maksimos Tunnustajan marttyyriutta käsittelevässä kirjeessä, ja ruhtinas Nerses, jonka kapinasta arabeja vastaan armenialainen kronikoitsija Hovannes Draskhanakertsi kertoo.

Adarnase seurasi valtaistuimelle isäänsä Stepanoz II:ta ja hallitsi kalifaatin vasallina. Vuosina 681/2 hän kuitenkin liittyi Armenian ja Albanian ruhtinaiden kansannousuun arabeja vastaan. Hän onnistui puolustautumaan arabien hyökkäyksiltä kolmen vuoden ajan, kunnes kasaarit liittyivät taisteluun häntä vastaan. Adarnase/Nerses sai surmansa ja arabit asettivat Iberian valtaistuimelle Guaram II:n kilpailevasta guaramidi-dynastiasta.

Kivilaatassa Džvarin luostarissa Mtskhetassa mainitaan kirkon tärkeimmät rakentajat: Stepanoz *patricius*, Demetre *hypatos* ja Adarnase *hypatos*. Georgialaiset tutkijat ovat perinteisesti pitäneet heitä samoina henkilöinä kuin Guaramin poika Stepanoz I, Stepanoz I:n veli Demetre ja Adarnase I. Professori Cyril Toumanoff on tästä kuitenkin eri mieltä: hänen mielestään kyse on Stepanoz II:sta, Stepanoz I:n veljestä Demetrestä ja Stepanoz II:n pojasta Adarnase II:sta.

Lähteet
-------

1. ↑  Toumanoff, Cyril: *Studies in Christian Caucasian History*, s. 398. Washington DC: Georgetown University Press, 1963.
2. ↑  Suny, Ronald Grigor: *The Making of the Georgian Nation: 2nd edition*, s. 26-27. Indiana University Press, 1994. ISBN 0253209153.
3. ↑  Rapp, Stephen H.: *Studies In Medieval Georgian Historiography: Early Texts And Eurasian Contexts*, s. 344. Peeters Bvba, 2003. ISBN 90-429-1318-5.


|  |  |  |
| --- | --- | --- |
| Edeltäjä:**Stepanoz II** | **Iberian ruhtinas**n. 650–684/685 | Seuraaja:**Guaram II** |
**Heikki Juhani Salmenkangas** (13. joulukuuta 1945 Alajärvi – 25. elokuuta 2004 Jyväskylä) oli suomalainen yrittäjä ja yritysjohtaja, joka sai kauppaneuvoksen arvonimen.

Salmenkankaan vanhemmat olivat maanviljelijä Lauri Johannes Salmenkangas ja emäntä Kerttu Johanna Viitasaari ja puoliso vuodesta 1969 Leeni Kaarina Vehviläinen. Salmenkangas tuli ylioppilaaksi Alajärven yhteiskoulusta 1965 ja valmistui ekonomiksi Helsingin kauppakorkeakoulusta 1971. Hän oli Helsingin Osuuskaupan johdon assistentti 1969–1970, SOK:n pääkonttorin elintarvikeosaston laskentapäällikkö 1970–1974, Saastamoinen Yhtymä Oy:n Jyväskylän konttorin johtaja 1974–1980, Tukkumanni Oy:n autoryhmän johtaja Kuopiossa 1980–1984, V. Nyströmin Autoliike Oy:n, sittemmin Autoliike Oy Nyströminkulma, toimitusjohtaja Jyväskylässä 1984–1987 ja Autobest Oy:n perustaja 1987, toimitusjohtaja 1987–1995 ja hallituksen puheenjohtaja vuodesta 1995. Salmenkankaalla oli myös useita asiantuntija- ja luottamustehtäviä. Kauppaneuvoksen arvonimen hän sai 2001.

Lähteet
-------

1. 1 2  Kelk, Karli: Kauppaneuvos Heikki Salmenkangas (1945–2004). *Suomen talouselämän vaikuttajat* -verkkojulkaisu (maksullinen). 5.5.2015. Suomalaisen Kirjallisuuden Seura. Viitattu 13.1.2023.
2. 1 2  Muistot. Heikki Salmenkangas. (Tilaajille) *Helsingin Sanomat*.  25.8.2004. Viitattu 13.1.2023.
**Imperfekti** eli *kertoma* on verbien mennyt aikamuoto, jolla viitataan lähimenneisyyteen tai menneeseen, mutta yhä keskeneräiseen toimintaan. Nimi *imperfekti* tulee latinan sanasta *imperfectus*, 'epätäydellinen', jolla viitataan teon päätökseen saattamattomuuteen. Täsmällinen merkitys riippuu kielestä ja asiayhteydestä.

Imperfekti eri kielissä
-----------------------

Imperfektin käyttö vaihtelee kielestä toiseen.

Suomen kielessä imperfektillä viitataan yleensä toimintaan, joka on jo päättynyt, mutta on tapahtunut lähimenneisyydessä, tai jolla on jostain syystä uutisarvoa. Esimerkiksi perfektissä lause *Matti on juossut maratonin* kertoo, että Matti on jossain elämänsä vaiheessa juossut maratonin, mutta tapahtuma on selvästikin jo historiaa. Imperfektissä lähes samansisältöinen lause *Matti juoksi maratonin* ilmaisee suomen kielessä, että juokseminen on jo päättynyt, mutta tapaus on uutta tietoa kuulijalle tai jotenkin muuten tuore. Usein imperfektin käyttöön liittyy jokin ajanilmaus, joka osoittaa toiminnan tapahtuneen tiettynä aikana, vaikkapa "Matti juoksi maratonin viime viikolla."

Latinassa ja sitä myöten romaanisissa kielissä perfekti ja imperfekti eroavat enemmän siten, että perfektillä ilmaistaan jo päättynyttä tekoa ja imperfektillä mennyttä, mutta yhä keskeneräistä tekoa. Tämä selittää aikamuodolle valittua nimeä, joka suomessa on siten epätarkka. Oikeampi nimitys suomen imperfektille on preteriti, joka tunnetaan laajasti sellaisissa kielissä, joissa on vain yksi menneen ajan muoto.

Esimerkiksi ranskan imperfektin käyttö rajoittuu menneen ajan kuvaukseen, mahdollisesti johonkin, joka on yhä kesken, tai ei ollut selvästi kerran tapahtunut asia. Lauseen *"il pleuvait quand je t'ai appelé"* voisi kääntää vaikkapa *"silloin satoi kun soitin sinulle"*. Lauseessa verbi "pleuvoir" on imperfektimuodossa "pleuvait" ja "appeler" passé composé -muodossa (yhdistetty perfekti). Imperfekti taustoittaa tapahtumaa ja passé composé kertoo eteenpäin. Englanniksi lauseen voisi kääntää *"it was raining when I called you"*.

Lähteet
-------

1. ↑  Pirjo Hiidenmaa, Sari Kuohukoski, Erkki Löfberg, Helena Ruuska, Tiina Salmi: *Piste. Lukion äidinkieli ja kirjallisuus 1-3*, s. 249. Helsinki: Otava, 2006. ISBN 951-1-18839-9.

Aiheesta muualla
----------------

* Suomen kielen verbien taivutuskaava (Arkistoitu – Internet Archive) Henri Heinosen tekemä verbien taivutuskaava
* Auli Hakulinen, Maria Vilkuna, Riitta Korhonen, Vesa Koivisto, Tarja Riitta Heinonen ja Irja Alho 2004: Iso suomen kielioppi.Helsinki: Suomalaisen Kirjallisuuden Seura. Verkkoversio, viitattu 3.12.2009.

  

Aikamuodot
pluskvamperfekti •
preteriti •
aoristi •
imperfekti •
perfekti •
preesens •
futuuri •
futuurin perfekti
**Imperator Nikolai I** (ven. Император Николай I) oli Venäjän keisarikunnan laivaston vuonna 1889 vesillelaskettu Imperator Aleksandr II -luokan taistelulaiva.

Valmistus
---------

*Pääartikkeli: Imperator Aleksandr II -luokka*
Alus tilattiin 1. tammikuuta 1886 Kaleeritelakalta Pietarista, missä köli laskettiin 4. elokuuta 1886. Alus laskettiin vesille 1. kesäkuuta 1889 ja valmistui heinäkuussa 1891.

Palvelus
--------

Alus siirrettiin vuoden 1904 lopulla telakalle, missä se varustettiin kontra-amiraali Nikolai Nebogatovin Tyynenmeren laivaston 3. laivueen lippulaivaksi. Se lähti laivueen mukana Liepājasta 15. tammikuuta 1905 Tyynellemerelle. Alus vaurioitui lievästi Tsushiman meritaistelussa, kun siihen osui yksi 12 tuuman, kaksi kahdeksan tuuman ja kaksi kuuden tuuman kranaattia. Aluksella sai surmansa viisi ja haavoittui 35 miestä. Alus antautui laivueen pääosan mukana seuraavana päivänä.

Alus liitettiin 6. kesäkuuta 1905 keisarillisen Japanin laivastoon, joka nimesi sen *Ikiksi*. Alus palveli tykistökoululaivana 12. joulukuuta 1910 saakka, jolloin alus luokiteltiin 1. luokan rannikkopuolustuslaivaksi ja koululaivaksi. Osa aluksen kuuden tuuman tykeistä poistettiin vuonna 1910 ja ne korvattiin kuudella 120 millimetrin 45 pituuskaliiperin tykeillä ja muutamalla 76,2 millimetrin 12 naulan tykillä.

Alus poistettiin alusluettelosta 1. toukokuuta 1915 ja se upotettiin maalilaivana.

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Imperator Nikolai I (1894)**.
* Gardiner, Robert (toim.): *Conway's All the World's Fighting Ships 1860–1905*. Lontoo, Englanti: Conway Maritime Press, 2002. ISBN 0-85177-133-5. (englanniksi)
* McLaughlin, Stephen: Aboard Orël at Tsushima.  *Warship*, 2005, XXVII. vsk, s. 38-65. Lontoo:  Conway Maritime Press. ISBN 1-84486-003-5.   (englanniksi)

### Viitteet

1. ↑  Gardiner, Robert s. 184


  

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Russian battleship Imperator Nikolai I
**Philip Chan** (kiin. 陈欣健, 25. tammikuuta 1945, Hongkong) on hongkongilainen näyttelijä, käsikirjoittaja ja elokuvaohjaaja.

Ura
---

Chan työskenteli Hongkongin kuninkaallisissa poliisivoimissa komisariona, kunnes siirtyi vuonna 1976 Bang Bang Films yhtiöön tuottajaksi. Vuotta myöhemmin hän päätyi elokuvanäyttelijäksi ja ryhtyi samalla myös ohjaamaan ja käsikirjoittamaan elokuvia. Chen muun muassa huomioitiin parhaan käsikirjoituksen ehdokkuuksilla elokuvista *Long Arm of the Law* ja *Inspector Chocolate*. Hän esiintyi myös 1980-luvun lopulla ja 1990-luvun alussa yhdysvaltalaisissa elokuvissa *Bloodsport – viimeiseen asti* ja *Kaksoisisku* yhdessä Bolo Yeungin kanssa.

Aiheesta muualla
----------------

* Hong Kong Cinemagic (englanniksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Alankomaat

 |
|  |
| Taiteenala | 
* MusicBrainz

 |
|  |
| Henkilöt | 
* Elonet

 |
|  |
| Muut | 
* Europeana
* SNAC
* IdRef

 |

 |
**Philip G. Epstein** (22. elokuuta 1909 New York – 7. helmikuuta 1952 Los Angeles) oli yhdysvaltalainen käsikirjoittaja. Hän kirjoitti veljensä Julius J. Epsteinin kanssa näytelmän *And Stars Remain*, jonka ensi-ilta oli lokakuussa 1936. Sen jälkeen hän alkoi kirjoittaa elokuvia Jack L. Warnerin studiolla, jossa Julius Epstein oli työskennellyt jo aiemmin. He saivat parhaan käsikirjoituksen Oscar-palkinnon *Casablancasta* ja kirjoittivat lisäksi muun muassa elokuvat *Arsenikkia ja vanhoja pitsejä*, *Naisen valta* sekä *Hän, joka tuli päivälliselle*.

Epsteinien isän nimi oli Shablian, mutta hän muutti sen Epsteiniksi Ellis Islandilla saapuessaan siirtolaisena New Yorkiin.

Lähteet
-------

1. ↑  Philip G. Epstein *ibdb.com*. Viitattu 18.8.2021. (englanniksi)
2. ↑  And Stars Remain *ibdb.com*. Viitattu 18.8.2021. (englanniksi)
3. ↑  How the Epstein Twins Drove Jack Warner Nuts *Tablet*.  14.2.2017. Viitattu 18.8.2021. (englanniksi)

Aiheesta muualla
----------------

* Philip G. Epstein Internet Movie Databasessa. (englanniksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Katalonia
* Saksa
* Israel
* Yhdysvallat
* Tšekki
* Puola

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Biographie
* Elonet

 |
|  |
| Muut | 
* SNAC
* IdRef

 |

 |
Suur-Tokion sijainti Japanissa
Japanin laissa pääkaupunkiseutuun kuuluviksi määritellyt kunnat
**Suur-Tokio** on laaja Japanin pääkaupungin Tokion ympärille kasvanut metropolialue. Se on maailman suurin metropolialue: Yhdistyneiden kansakuntien määritelmän mukaan siellä on noin 38 miljoonaa asukasta (vuonna 2016). Se kuuluu maailman tärkeimpiin kaupunkialueisiin niin taloudellisesti, kulttuurillisesti kuin poliittisestikin. Sillä on maailman suurin kaupunkitalous, vuonna 2015 yli 1 600 miljardia dollaria, eli jonkin verran pienempi kuin Etelä-Korealla ja suurempi kuin New Yorkilla.

Suur-Tokion merkittävimmät kaupungit ovat Tokion lisäksi Jokohama, Kawasaki, Saitama, Sagamihara ja Chiba. Suur-Tokiolle on erilaisia määritelmiä, joista Japanissa yleinen on "pääkaupunkiseutu" (jap. 首都圏, *shutoken*). Siihen kuuluvat Japanin lain mukaan (jap. 首都圏整備法, *shutoken seibihō*) Tokion metropolin lisäksi Kantōn alueen prefektuurit eli Chiba, Kanagawa, Saitama, Ibaraki, Tochigi ja Gunma sekä Yamanashin prefektuuri. Termiä voidaan käyttää myös kapeammassa merkityksessä viittaamaan vain Tokion metropoliin ja kolmeen läheisimpään prefektuuriin, Kanagawaan, Chibaan ja Saitamaan.

Lähteet
-------

1. ↑  The World’s Cities in 2016 United Nations. Viitattu 11.7.2018.
2. ↑  Florida, Richard: The Economic Power of Cities Compared to Nations Citylab. Viitattu 11.7.2018.
3. ↑  補論１　首都圏人口の変化の長期的推移 Cabinet Office, Government Of Japan. Viitattu 11.7.2018.